**NACRT**

 Na osnovu člana 90 stav 2, čl. 91 i 95 stav 3 Zakona o osiguranju („Sl. list RCG“ broj 78/06 i „Sl. list CG“ br. 45/12, 6/13 i 55/16), Ministarstvo finansija donijelo je

**PRAVILNIK**

**O IZMJENAMA I DOPUNAMA PRAVILNIKA O DEPONOVANJU I ULAGANJU SREDSTAVA TEHNIČKIH REZERVI I SREDSTAVA KAPITALA DRUŠTVA ZA OSIGURANJE**

**Član 1**

 U Pravilniku o deponovanju i ulaganju sredstava tehničkih rezervi i sredstava kapitala društva za osiguranje u naslovu riječi „i sredstava kapitala“ brišu se.

**Član 2**

 U članu 1 riječi: „i sredstva kapitala“ i riječ: „i kapitala“ brišu se.

 U čl. 4 i 5 riječi: „i kapitala“ brišu se.

**Član 3**

 Član 6 mijenja se i glasi:

 „Sredstva tehničkih rezervi deponuju se i ulažu, pored imovine iz člana 90 stav 1 Zakona o osiguranju, i u:

1. nepokretnosti, pod uslovom da:
2. je vlasništvo nad tim nepokretnostima upisano u katastar nepokretnosti u Crnoj Gori u korist društva za osiguranje,
3. donose prihod,
4. je vrijednost nepokretnosti određena u skladu sa međunarodnim računovodstvenim standardima,
5. nad nepokretnostima nije uspostavljen teret;
6. dužničke hartije od vrijednosti koje su emitovane od strane države ili centralne banke države članice EU ili države članice OECD-a ili međunarodne finansijske organizacije kojoj pripada jedna ili više država članica EU, odnosno jedna ili više država članica OECD-a, odnosno u hartije od vrijednosti za koje je garanciju izdala država ili centralna banka države članice EU ili države članice OECDa ili međunarodne finansijske organizacija kojoj pripada jedna ili više država članica EU, odnosno jedna ili više država članica OECD-a, ako imaju ocjenu kreditnog rejtinga za dugoročno zaduživanje u domaćoj i stranoj valuti najmanje jednaku ocjeni tog kreditnog rejtinga Crne Gore prema agenciji Standard & Poor’s ili Fitch - IBCA ili Moody’s;
7. obveznice i druge dužničke hartije od vrijednosti čiji je izdavalac jedinica lokalne samouprave u Crnoj Gori, državi članici EU ili državi članici OECD-a;
8. obveznice i druge dužničke hartije od vrijednosti za koje je jedinica lokalne samouprave u Crnoj Gori, državi članici EU ili državi članici OECD-a izdala garanciju;
9. dužničke hartije od vrijednosti stranih pravnih lica kojima se trguje na berzanskom tržištu u državama u kojima su registrovana, pod uslovom da su im agencije za procjenu boniteta Standard & Poor's ili Fitch - IBCA utvrdile kreditni rejting sa najmanje A, odnosno Moody's sa najmanje A2;
10. akcije stranih pravnih lica pod uslovom da su najmanje posljednje dvije godine uvrštene u berzansku kotaciju i ako imaju kreditni rejting koji su agencije za procjenu boniteta Standard & Poor's ili Fitch - IBCA utvrdile sa najmanje A, odnosno Moody's sa najmanje A2;
11. udjele reosiguravača u tehničkim rezervama;
12. investicione jedinice investicionih fondova koji su registrovani u Crnoj Gori, državi članici EU ili državi članici OECD-a.

 Imovina iz stava 1 tačka 8 ovog člana može se pribavljati samo sredstvima posebnih rezervi za naknade osigurane ugovorom o osiguranju koje su direktno vezane za vrijednosti ulaganja.

 Pored imovine iz stava 1 ovog člana, sredstva matematičke rezerve mogu se ulagati i u avanse i zajmove date osiguranicima do visine iznosa otkupne vrijednosti osiguranja na osnovu ugovora o životnom osiguranju.

 Sredstva tehničkih rezervi mogu se deponovati i ulagati u imovinu lica, povezanih sa društvom za osiguranje u smislu člana 24 Zakona o osiguranju, ukupno do 20% od ukupnog iznosa tehničkih rezervi, a pojedinačno do ograničenja iz čl. 7 i 8 ovog pravilnika.

 Ograničenja deponovanja i ulaganja iz stava 4 ovog člana ne odnose se na udjele reosiguravača u tehničkim rezervama."

**Član 4**

 Član 7 mijenja se i glasi:

 „Sredstva tehničkih rezervi deponuju se i ulažu u imovinu propisanu članom 90 Zakona o osiguranju i članom 6 ovog pravilnika do određenog iznosa, i to:

1. za ukupna deponovanja i ulaganja
* do 30% u imovinu iz člana 6 stav 1 tačka 1 ovog pravilnika,
* do 15% u imovinu iz člana 6 stav 1 tač. 2, 5 i 6 ovog pravilnika i u hartije od vrijednosti koje su izdate od strane centralnih banaka i vlada stranih zemalja i koje imaju ocjenu najmanje A, odnosno njen ekvivalent, dodijeljenu od strane opšteprihvaćenih, međunarodno priznatih agencija za dodjelu rejtinga;
* do 30% u imovinu iz člana 6 stav 1 tačka 3 i 4 ovog pravilnika;
* do 100% u depozite kod banaka sa sjedištem u Crnoj Gori;
* do 25% u obveznice, odnosno druge dužničke hartije od vrijednosti kojima se trguje na organizovanom tržištu hartija od vrijednosti u Crnoj Gori;
* do 30% u akcije kojima se trguje na organizovanom tržištu hartija od vrijednosti u Crnoj Gori;
* do 5% u obveznice, odnosno druge dužničke hartije od vrijednosti kojima se ne trguje na organizovanom tržištu hartija od vrijednosti, ako je izdavalac pravno lice sa sjedištem u Crnoj Gori.
1. za pojedinačna deponovanja i ulaganja:
* do 10% u jednu nepokretnost, odnosno u više nepokretnosti koje su međusobno povezane i predstavljaju jedno ulaganje i ispunjavaju uslove iz člana 6 ovog pravilnika;
* do 5% u hartije od vrijednosti istog emitenta iz imovine obuhvaćene članom 6 stav 1 tač. 2, 5 i 6 ovog pravilnika i u hartije od vrijednosti koje su izdate od strane centralnih banaka i vlada stranih zemalja i koje imaju ocjenu najmanje A, odnosno njen ekvivalent, dodijeljenu od strane opšteprihvaćenih, međunarodno priznatih agencija za dodjelu rejtinga;
* do 20% u obveznice i druge dužničke hartije od vrijednosti istog emitenta iz imovine obuhvaćene članom 6 stav 1 tačka 3 i 4 ovog pravilnika;
* do 20% u depozite kod jedne banke sa sjedištem u Crnoj Gori;
* do 5% u obveznice, odnosno druge dužničke hartije od vrijednosti kojima se trguje na organizovanom tržištu hartija od vrijednosti u Crnoj Gori;
* do 5% u akcije jednog izdavaoca kojima se trguje na organizovanom tržištu hartija od vrijednosti u Crnoj Gori;
* do 1% u obveznice, odnosno druge dužničke hartije od vrijednosti jednog izdavaoca kojima se ne trguje na organizovanom tržištu hartija od vrijednosti, ako je izdavalac pravno lice sa sjedištem u Crnoj Gori.“

**Član 5**

 Poslije člana 7 dodaje se novi član koji glasi:

„Član 7a

 Sredstva posebnih rezervi za naknade osigurane ugovorom o osiguranju koje su direktno vezane za vrijednosti ulaganja deponuju se i ulažu uz sljedeća ograničenja:

* do 30% u investicione jedinice jednog investicionog fonda;
* do 40% u investicione jedinice investicionih fondova kojima upravlja isto društvo za upravljanje ili su investicioni fondovi međusobno povezana lica.

 Društvo za osiguranje ulaže sredstva posebnih rezervi za naknade osigurane ugovorom o osiguranju koje su direktno vezane za vrijednosti ulaganja u investicione jedinice investicionih fondova registrovanih van Crne Gore ako:

* kreditni rejting za dugoročni dug države članice EU ili OECD, u kojoj je registrovan investicioni fond, nije niži od kreditnog rejtinga koji ima Crna Gora,
* neto imovina investicionog fonda nije manja od 100 miliona eura,
* investiciona politika investicionog fonda dozvoljava sklapanje opcijskih i terminskih poslova isključivo u cilju zaštite imovine i obaveza investicionog fonda, i
* investicioni fond nije registrovan u izvan teritorijalnim područjima (*off-shore* zone).“

**Član 6**

 Član 9 mijenja se i glasi:

 „Ograničenja iz čl. 7 i 8 ovog pravilnika ne odnose se na obveznice i druge dužničke hartije od vrijednosti koje je izdala država Crna Gora ili za koje je država Crna Gora izdala garanciju.“

**Član 7**

 Član 10 mijenja se i glasi:

 „Odredbe člana 9 ovog pravilnika primjenjivaće se do dana ulaska Crne Gore u Evropsku uniju.“

**Član 8**

 Član 11 briše se.

**Član 9**

 Ovaj pravilnik stupa na snagu osmog dana od dana objavljivanja u „Službenom listu Crne Gore“.

Broj:

Podgorica,...........2018.godine

 MINISTAR

 Darko Radunović

**OBRAZLOŽENJE**

 Na osnovu člana 90 stav 2, čl. 91 i 94 i člana 95 stav 3 Zakona o osiguranju ("Službeni list RCG", broj 78/06 i "Službeni list CG", br. 45/12 i 6/13), Ministarstvo finansija donijelo je Pravilnik o deponovanju i ulaganju sredstava tehničkih rezervi i sredstava kapitala društva za osiguranje ("Službeni list Crne Gore", br. 046/13 od 02.10.2013).

Pravilnikom su propisane vrste imovine u koje se mogu deponovati i ulagati sredstva tehničkih rezervi i sredstva kapitala društva za osiguranje, ograničenja deponovanja i ulaganja sredstava tehničkih rezervi i kapitala, kao i visina sredstava koja društva za osiguranje mogu deponovati i ulagati u inostranstvu.

Međutim, ovaj Pravilnik je bilo potrebno izmijeniti u cilju usaglašavanja i prilagođavanja odredbi sa Zakonom o izmjenama i dopunama Zakona o osiguranju ("Sl. list CG", br. 55/16), kojim je ukinuta obaveza deponovanja i ulaganja kapitala i ograničenja deponovanja i ulaganja sredstava kapitala i sljedećom pravnom tekovinom EU:

1) zahtjevima Direktive 2002/83/EZ Evropskog Parlamenta i Vijeća o životnom osiguranju;

2) zahtjevima Direktive Vijeća 92/49/EEZ o usklađivanju zakona i drugih propisa koje se odnose na direktno osiguranje osim životnog osiguranja te kojom se izmjenjuje Direktiva 88/357/EEZ (Treća direktiva o neživotnom osiguranju); i

3) zahtjevima Prve Direktive Vijeća o usklađivanju zakona i drugih propisa u odnosu na osnivanje i obavljanje poslova direktnog osiguranja osim životnog osiguranja (73/239/EEZ).

Takođe, izmjene su bile potrebne i iz razloga prepoznate potrebe za izmjenama i dopunama dozvoljenih vrsta ulaganja sredstava tehničkih rezervi i procentualnih ograničenja, i to na sljedeći način:

a) dozvoljavanjem ulaganja sredstava tehničkih rezervi društva za osiguranje u obveznice i druge dužničke hartije od vrijednosti čiji je izdavalac ili za koje garantuje jedinica lokalne samouprave u Crnoj Gori, državi članici EU ili državi članici OECD-a;

b) dozvoljavanjem i ograničavanjem ulaganja sredstava posebnih tehničkih rezervi društva za osiguranje u investicione jedinice investicionih fondova;

c) ograničavanjem deponovanja i ulaganja sredstava tehničkih rezervi u lica povezana sa društvom za osiguranje u smislu čl. 24 Zakona o osiguranju;

d) izmjenama i dopunama procentualnih ograničenja za ukupna i pojedinačna ulaganja sredstava tehničkih rezervi u dijelu:

- dužničkih hartija od vrijednosti stranih pravnih lica kojima se trguje na berzanskom tržištu u državama u kojim su registrovana, pod uslovom da su im međunarodno priznate agencije za ocjenu rejtinga, Standard i& Poor's ili Fitch – IBCA, dale ocjenu od najmanje A, odnosno Moody's ocjenu od najmanje A2,

- obveznice, odnosno dužničke HoV kojima se ne trguje na tržištu hartija od vrijendosti, ako je izdavalac pravno lice iz Crne Gore.

Na osnovu izvršenih analiza, predložen je ovaj tekst Pravilnika.